32001R0937
L 130/25
JURNALUL OFÍCIAL AL UNIUNII EUROPENE
REGULAMENTUL (CE) NR. 937/2001 AL COMISIEI
din 11 mai 2001
privind autorizarea întrebuințării noilor aditivi, a unui nou preparat aditiv, prelungirea autorizațiilor provizorii și autorizarea pe o durată de 10 ani a unui aditiv în hrana pentru animale
(Text cu relevanță SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 70/524/CEE a Consiliului din 23 noiembrie 1970 privind aditivii din hrana pentru animale (1), astfel cum a fost modificată ultima dată prin Regulamentul (CE) nr. 2697/2000 (2) al Comisiei, în special articolul 4,
întrucât:
(1)
Directiva 70/524/CEE prevede că se pot autoriza noi aditivi și noi întrebuințări ale aditivilor, după analizarea cererii efectuate în conformitate cu articolul 4 din directivă.
(2)
Articolul 9e alineatul (1) din directivă prevede că se poate acorda autorizarea provizorie a unui nou aditiv sau a unei noi întrebuințări a unui aditiv, în cazul în care sunt îndeplinite condițiile din articolul 3a literele (b)-(e) și dacă, pe baza rezultatelor existente, se poate presupune că, atunci când este folosit în hrana animalelor, el are unul din efectele menționate în articolul 2 litera (a). O astfel de autorizație provizorie poate fi dată pentru o perioadă de până la patru ani în cazul aditivilor menționați în partea II a anexei C la directivă.
(3)
În urma evaluării dosarelor prezentate cu privire la noile îmbunătățiri ale preparatelor din enzime și microorganisme descrise în anexele I și II se constată că acestea îndeplinesc condițiile menționate și, în consecință, pot fi autorizate provizoriu pentru o perioadă de patru ani.
(4)
Au fost prezentate noi date pentru prelungirea autorizației unui preparat din enzime, înregistrat provizoriu la nr. 11 într-o nouă formă fizică. În urma evaluării dosarului prezentat se constată că se poate autoriza provizoriu noua formă fizică.
(5)
La 1 octombrie 2000, autorizația pentru preparatul din microorganisme nr. 1 Bacillus cereus varianta toyoi (NCIMB 40 112) a fost reînnoită provizoriu pentru o perioadă limitată, pentru a se acorda timp suficient pentru reevaluarea siguranței sușei cu privire la producerea toxinelor, astfel cum s-a cerut în avizul Comitetului științific pentru nutriția animalelor (CSNA) privind siguranța folosirii speciilor de bacili în nutriția animalelor, adoptat la 17 februarie 2000.
(6)
În conformitate cu avizul CSNA privind Bacillus cereus varianta toyoi (NCIMB 40 112) adoptat la 21 martie 2001, evaluarea dosarelor prezentate arată că produsul poate fi considerat sigur din punct de vedere al fabricației toxice. Prin urmare se poate reînnoi autorizația provizorie a produsului.
(7)
Articolul 2 litera (aaa) din Directiva 70/524/CEE dispune ca autorizațiile pentru coccidiostatice să fie asociate persoanei care răspunde de punerea lor în circulație.
(8)
Articolul 9b din Directiva 70/524/CEE prevede ca autorizațiile pentru astfel de substanțe să fie acordate pentru o perioadă de 10 ani de la data la care intră în vigoare autorizația finală, în cazul în care sunt îndeplinite toate condițiile enunțate în articolul 3a din Directiva 70/524/CEE.
(9)
În urma evaluării dosarului prezentat se constată că respectivul coccidiostatic descris în anexa IV îndeplinește toate cerințele articolului 3a, atunci când este utilizat pentru categoria de animale și în condițiile descrise în anexa menționată.
(10)
Din evaluarea dosarului se constată că pot fi impuse anumite proceduri pentru a proteja muncitorii de expunerea la aditivi. Cu toate acestea, o astfel de protecție ar trebui asigurată prin aplicarea Directivei 89/391/CEE a Consiliului din 12 iunie 1989 privind introducerea măsurilor de natură să încurajeze îmbunătățirile privind siguranța și sănătatea muncitorilor la locul de muncă (3).
(11)
Comitetul științific pentru nutriția animalelor a emis un aviz favorabil cu privire la siguranța preparatelor din enzime și microorganisme și a coccidiostaticelor și cu privire la efectul favorabil al coccidiostaticului asupra producției animale, în conformitate cu condițiile descrise în anexa menționată.
(12)
Măsurile prevăzute de prezentul regulament sunt în conformitate cu avizul Comitetului permanent pentru hrana animalelor,
ADOPTĂ PREZENTUL REGULAMENT:
Articolul 1
Preparatele care fac parte din grupa „Enzime” enumerate în anexa I la prezentul regulament sunt autorizate pentru a fi folosite ca aditivi în hrana animalelor, în conformitate cu condițiile stabilite în anexă.
Articolul 2
Preparatele care fac parte din grupa „Microorganisme” enumerate în anexa II la prezentul regulament sunt autorizate pentru a fi folosite ca aditivi în hrana animalelor, în conformitate cu condițiile stabilite în anexă.
Articolul 3
Autorizațiile provizorii pentru preparatele care fac parte din grupa „Microorganisme” enumerate în anexa III se reînnoiesc în conformitate cu condițiile stabilite în anexă.
Articolul 4
Aditivul care face parte din „Coccidiostatice și alte substanțe medicamentoase” enumerate în anexa IV la prezentul regulament este autorizat pentru a fi folosit ca aditiv în nutriția animalelor, în conformitate cu condițiile stabilite în anexa respectivă.
Articolul 5
Prezentul regulament intră în vigoare în ziua următoare datei publicării în Jurnalul Oficial al Comunităților Europene.
Se aplică de la 1 iunie 2001.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, la 11 mai 2001.